《晓还城休左氏庄》
明代·高叔嗣

与君枕堤口，共结东城庐。
日出苍林背，回看十里馀。
柴门通大道，村巷隔平墟。
主人心无事，见客头未梳。
累言惟农务，一饭但园蔬。
方当数来往，肯为容篮舆。

作者简介：（1502—1538）明河南祥符人，字子业。号苏门山人。嘉靖二年进士。授工部主事，改吏部。历稽勋郎中。出为山西左参政，断疑狱，人称为神。迁湖广按察使。卒官。少受知李梦阳，与马理、王道切磋文艺。有《苏门集》。